Ganse van besige Jhb-hoofweg geredDie kolganse op die N1-snelweg. Foto: Emer-G-Med ŉ Taxidrywer en ŉ paramedikus het Maandag twee kolganse en hul kuikens van ŉ gewisse dood gered toe hulle op die N1-snelweg in Johannesburg vasgekeer geraak het. Volgens Max Cohen, woordvoerder van Emer-G-Med en die paramedikus wat saam met die taxidrywer, Leonard Tshabalala, tot die gansfamilie se redding gekom het, was paramedici van dié nooddienste op bystand by die BP-vulstasie naby Montecasino in Fourways. ŉ Motoris wat “byna in trane was” het die bemanning ingelig dat die eende in die vinnige baan van die N1-Noord naby die William Nicolweg-afrit vasgekeer is. Die bemanning het Emer-G-Med se beheerkamer ingelig en Cohen het na die toneel gehaas. “Die taxibestuurder [Tshabalala] het in die noodbaan van die snelweg stilgehou en benoud rondgehardloop om die eende buite gevaar te hou deur hulle naby die regterkantse skouer van die snelweg te hou,” het Cohen gesê. Cohen het verkeer met sy noodvoertuig gestop en Tshabalala gehelp om die twee ganse met hul vyf kuikens na veiligheid te lei. “Op die skouer van die pad is hulle oor die versperring gelig, waarna hulle dolgelukkig en veilig na die nabygeleë rivier gewaggel het,” het hy gesê. Cohen het namens Emer-G-Med vir Tshabalala vir sy braafheid en deernis bedank.